

**V NEDELJO OTVORITEV 24. PIKINEGA FESTIVALA
Pikina sedemdnevna olimpijada**

**Velenje, 20. septembra 2013–To nedeljo se začne sedemdnevni Pikin festival, ki bo v Velenju potekal od 22., do 28. septembra. Prizorišče na TRC Jezero Velenje se bo odprlo ob 10. uri dopoldan. Zaživel bo Pikin svet, v katerem se nahaja preko sto ustvarjalnih delavnic, Pikino mesto in umetniške četrti, športni poligoni, Vila Čira-Čara, trije odri, velika interaktivna poligona Pika potuje in Mozaik doživetij, Grimmov pravljični labirint, Glasbeni gozdiček, indijanski in taborniški tabor, Pikina ladja na jezeru, obiskovalce pa bodo na prizorišču zabavale tudi številne ulične atrakcije. Na svečani otvoritvi ob 16. uri bo župan Mestne občine Velenje tradicionalno predal župansko lento devetletni navihanki, ki bo za ves teden prevzela mestno oblast.**

Na prvi dan Pikinega festivala se bodo zvrstili številni koncerti, nastopi in predstave. Tema festivala je Zdrav duh v zdravem telesu – po Pikino, zato se bomo na Rumenem odru ob 10. uri najprej dobro ogreli v jutranji Razmigovalnici, nato prisluhnili pihalni godbi in se s tolkali odpravili na popotovanje okoli sveta. Na obisk bo prišla SovicaOka, popoldan pa nas bo s svojim koncertom razveselila Bilbi. Dogajanje se bo stopnjevalo na glavnem Zelenem odru, kjer bo ob 12. uri otroška predstava Pika Nogavička in Gusar Val, sledil bo koncert Karton banda, ki preigrava znane melodije iz risank, v popoldanskem času pa bodo obiskovalce navdušili nastopi plesno-akrobatske skupine Flip in plesno-mažoretni nastop Twirling pet elementov.

Ob 15.30 uri bo iz Titovega trga v Velenju krenila atletska štafetas Pikino olimpijsko baklo, ki bo na prizorišče prispela ob 16. uri. Spremljali bomo prihod Pikinih olimpijskih ekip, župan pa bo skupaj s Piko otvoril sedemdnevne Pikine športno-ustvarjalne dogodivščine v Velenju. Otvoritveni svečanosti bo sledilo rajanje s Tanjo Žagar in obilo zabave na prizorišču do 19. ure.
V nedeljo bo ob 10. uri tudi začetek Pikine mini avanture, ki jo organizira taborniški rod Jezerski zmaj Velenje. Igriva pustolovščina za vso družino je polna izzivov in presenečenj, na preizkušnji pa bodo spretnost, vzdržljivost in iznajdljivost otrok ob pomoči staršev.

Vsak dan festivala bo potekal klepet z znanimi športniki, na prizorišču bodo odprti različni spretnostni poligoni, v goste pa prihajajo tudi policija, gasilci in slovenska vojska. V torek, 24. Septembra, bo v Vili Bianca večer s častno pokroviteljico 24. Pikinega festivala Petro Majdič, najuspešnejšo slovensko smučarsko tekačico.

Festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji – Knjižnico Velenje, Medobčinsko zvezo prijateljev mladine Velenje, Mladinskim centrom Velenje, Muzejem Velenje in JSKD – OI Velenje ter številnimi partnerji.

Program 24. Pikinega festivala, vse novice in zanimivosti v zvezi z njim, bodo redno objavljene na spletni strani [www.pikinfestival.si](http://www.pikinfestival.si).

- Konec -

**Več informacij:**
Barbara Pokorny, 041 535 567, 03/898 25 71, www.pikinfestival.si